Iepirkuma komisijas sniegtā atbilde uz ieinteresētā piegādātāja
jautājumiem atklātā konkursā
“Trijkāja balsta komplektu piegāde”
(identifikācijas Nr. VALIC 2026/023/BN-P-AK)

Jautājums:
Iepazīstoties ar atklātā konkursa (ID Nr. VALIC 2026/023/BN-P-AK) tehnisko specifikāciju, konstatējam, ka izvirzītās prasības attiecībā uz izstrādājuma maksimālo svaru ir fiziski nesavienojamas ar citām tehniskās specifikācijas prasībām.
Mūsu uzņēmums ir veicis padziļinātu tirgus izpēti, analizējot vadošo militāro un taktisko iekārtu ražotāju (piemēram, Really Right Stuff (RRS), Shadow Tech / PIG Saddle, Kopfjäger, BOG, Ulfhednar, Rekon), kā arī specializēto OEM ražotāju piedāvājumus.
Mēs pilnībā izprotam un atbalstām prasību par minimālo slodzi 19 kg, kas ir objektīvi nepieciešama snaiperšautenēm un ieroča atsitiena kompensēšanai, kā arī pieņemam Jūsu izvēli par labu kāju fiksācijai ar svirām (flip-locks). Tomēr vēlamies vērst uzmanību uz sekojošo:
1. Profesionāli karbona vai alumīnija trijkāji, kas aprīkoti ar pastiprinātiem sviru (flip-locks) mehānismiem, lai droši un stabili noturētu 19+ kg slodzi, ir ar dabiski paaugstinātu masu.
2. Specifikācijā papildus ir pieprasīta pagarinoša centrālā ass/kolonna (līdz 10 cm). Šīs kolonnas un tās stiprinājuma mezgla (bāzes) integrācija neizbēgami un būtiski palielina kopējo sistēmas svaru.
3. Šāda tehnisko parametru kompilācija (19 kg nestspēja + sviras fiksatori + centrālā kolonna) padara fiziski neiespējamu iekļaušanos 1,9 kg svara limitā. Reālais un drošais šādas konfigurācijas svars ievērojami pārsniedz šo robežu.
Šie fakti rada pamatotas aizdomas, ka, gatavojot tehnisko specifikāciju, ir noticis viens no šādiem scenārijiem:
· ir pieļauta kļūda, pārrakstot vai kopējot datus (kopēšanas kļūda);
· prasības ir mehāniski apvienotas no dažādiem atšķirīgu klašu modeļiem (viegla tūrisma statīva svars apvienots ar smagā taktiskā statīva nestspēju), nerēķinoties ar to reālo fizisko saderību;
· specifikācija ir mērķtiecīgi pielāgota viena konkrēta piegādātāja rīcībā esošai un speciāli modificētai versijai, kas ir tiešā pretrunā ar brīvas konkurences principiem un Publisko iepirkumu likuma normām.
Tehniskā specifikācija nedrīkst radīt nepamatotus ierobežojumus konkurencei un tai jānodrošina vienlīdzīgas iespējas visiem piegādātājiem.
Pamatojoties uz iepriekš minēto, lūdzam:
1. Pārskatīt tehnisko specifikāciju un novērst minēto parametru nesaderību.
2. Grozīt prasības, palielinot maksimālo pieļaujamo izstrādājuma masu vismaz līdz 2,5 kg (vai līdz citam objektīvi pamatotam maksimumam, kas tehniski pieļauj pieprasītās konfigurācijas un centrālās kolonnas eksistenci), lai nodrošinātu brīvu konkurenci un iespēju piedāvāt drošus, militārajam pielietojumam atbilstošus balstus.
Atbilde:
Iepirkuma komisija savā 24.04.2026. atbildē uz piegādātāja jautājumiem jau ir sniegusi atbildes jautājumos par trijkāja fiksācijas ar svirām un centrālās ass prasību pamatotību, ņemot vērā gala lietotāja līdzšinējo pieredzi un iegādājamā trijkāja balsta komplekta plānoto pielietojumu. 
Tehniskā specifikācija ir izstrādāta, balstoties uz tirgus izpēti un gala lietotāja faktisko vajadzību. Saskaņā ar tirgus izpētes rezultātiem tirgū ir pieejami militāra pielietojuma trijkāji, kas atbilst tehniskajā specifikācijā minētajam svaram vai ir vieglāki un atbilst citām tehniskās specifikācijas prasībām, līdz ar to nav pamatots piegādātāja apgalvojums, ka trijkāja balsta tehniskie parametri - 19 kg nestspēja, sviras fiksatori un centrālā ass - padara fiziski neiespējamu trijkāja balsta iekļaušanos 1,9 kg svara limitā, un tie sasvstarpēji nav savienojami. Atkārtoti norādām, ka saskaņā ar pasūtītāja veikto tirgus izpēti Latvijā ir vairāki piegādātāji, kas var nodrošināt tehniskās specifikācijas prasībām atbilstošu produktu, un apgalvojums, ka iepirkuma priekšmets pielāgots konkrētam ražotājam, nav pamatots.
Ņemot vērā minētos argumentus un apstākli, ka piedāvātajam trijkāja balsta komplektam primāri ir jāatbilst gala lietotāja vajadzībai, nevis jābūt pielāgotam konkrēta piegādātāja spējai piegādāt tehniskajai specifikācijai atbilstošu produktu, tehniskās specifikācijas izvirzītās prasības ir samērīgas un netiks mainītas.

